KOMISIJOS SPRENDIMAS
2004 m. spalio 22 d.
dėl Nyderlandų Karalystės gamtiniuose rezervatuose laikomų tam tikrų galvijų ausų įsagų taikymo ilgiausio nustatyto laikotarpio pratęsimo
(pranešta dokumentu Nr. K(2004) 4013)
(autentiškas tik tekstas olandų kalba)
(Tekstas svarbus EEE)
(2004/764/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. liepos 17 d. Europos Parlamento ir Tarybos reglamentą (EB) Nr. 1760/2000 nustatantį galvijų identifikavimo bei registravimo sistemą, reglamentuojantį jautienos bei jos produktų ženklinimą ir panaikinantį Tarybos reglamentą (EB) Nr. 820/97 (1), ypač į jo 4 straipsnio 2 dalį,
atsižvelgdama į Nyderlandų Karalystės pateiktą prašymą,
kadangi:
(1)
Nyderlandų Karalystė dėl iškilusių praktinių sunkumų pateikė prašymą dėl galvijų, laikomų gamtiniuose rezervatuose, ausų įsagų ilgiausio taikymo laikotarpio pratęsimo dvylikai mėnesių.
(2)
Šie gyvūnai pirmiausia laikomi gamtos apsaugos ir kraštovaizdžio išsaugojimo tikslais ir nėra skirti mėsos gamybai. Jie laikomi dideliuose ūkiuose laisvai, kad veršiukai visada būtų šalia motinos.
(3)
Yra pagrįsta atsižvelgti į Olandijos prašymą, su sąlyga, kad ženklinimo įsagomis ilgiausio laikotarpio pratęsimas neįtakos Olandijos pateikiamos duomenų bazės apie galvijus informacijos kokybės ir kad galvijai, kuriems dar netaikomos ausų įsagos, nebus perkeliami iš vienos vietos į kitą.
(4)
Gyvūnų, nepažymėtų įsaga iki šešių mėnesių amžiaus, motina turėtų būti nustatyta, atlikus DNR tyrimą. Atsižvelgiant į šią papildomą garantiją, ilgiausias ženklinimo įsaga laikotarpis neturėtų viršyti dvylikos mėnesių.
(5)
Ši leidžianti nukrypti nuostata taikoma tik ribotam skaičiui ūkių, kuriems buvo išduotas leidimas, atsižvelgiant į apibrėžtus jų, kaip gamtinių rezervatų, kriterijus ir pranešant apie tai Komisijai.
(6)
Olandijos institucijos įsipareigoja netaikyti šios leidžiančios nukrypti nuostatos galvijų identifikavimo ir registravimo sistemai.
(7)
Šiame sprendime numatytos priemonės atitinka Europos žemės ūkio orientavimo ir garantijų fondo komiteto nuomonę,
PRIĖMĖ ŠĮ SPRENDIMĄ:
1 straipsnis
Nyderlandų Karalystė gali pratęsti dvylikai mėnesių Reglamento (EB) Nr. 1760/2000 4 straipsnio 2 dalyje nustatytą ilgiausią veršiukų, laikomų tam tikruose gamtiniuose rezervatuose, ausų įsagų taikymo laikotarpį, nustatant, kad laikomasi visų šiame sprendime išdėstytų sąlygų.
Šis pratęsimas neįtakoja informacijos, pateikiamos kompiuterizuotoje galvijų duomenų bazėje, kokybės.
2 straipsnis
1. Pratęsimas, nustatytas 1 straipsnyje, leidžiamas, laikantis visų 2-5 straipsnio dalyse išdėstytų sąlygų.
2. Gyvūnai gimsta gamtiniame rezervate, kuriam kompetentinga institucija išduoda leidimą pagal 3 straipsnį.
3. Apie kiekvieno veršiuko gimimą pranešama kompetentingai institucijai per Nyderlandų Karalystės nustatytą laikotarpį, atsižvelgiant į Reglamento (EB) Nr. 1760/2000 7 straipsnio 1 dalį.
4. Ausų įsagomis ženklinami dvylikos mėnesių amžiaus veršiukai.
5. Bet kuriuo atveju rezervate nėra laikomi gyvūnai, neturintys ausų įsagų.
6. Veršiukų, ženklinamų ausų įsagomis praėjus daugiau nei šešiems mėnesiams nuo jų gimimo, motina patvirtinama, atlikus DNR tyrimą ženklinimo ausų įsagomis metu.
3 straipsnis
1. Kompetentinga institucija gali išduoti leidimą gamtiniams rezervatams, kaip numatyta šiame sprendime, jei jie laikosi šių sąlygų:
a)
gamtinis rezervatas yra ūkis, kuriame gyvūnai pirmiausia laikomi gamtos apsaugos ir kraštovaizdžio išsaugojimo tikslu;
b)
gamtinio rezervato teritorijos plotas - ne mažesnis kaip 100 ha;
c)
faktinis galvijų tankis, remiantis metiniu vidurkiu, yra mažiau kaip pusė vyresnio nei 12 mėnesių amžiaus galvijo vienam hektarui;
d)
gyvūnai veisiami laisvai, gyvena ekstensyvios sistemos sąlygomis, veršiukai auga kartu su motina.
2. Ūkio, kuriam kaip gamtiniam rezervatui, leidžiama pratęsti ženklinimo įsagomis laikotarpį, statusas aiškiai nurodomas galvijų duomenų bazės aprašuose.
3. Kompetentinga institucija siunčia Komisijai gamtinių rezervatų, kuriems leidimas išduodamas pagal 1 straipsnio dalį, sąrašą.
4 straipsnis
Šis sprendimas skiriamas Nyderlandų Karalystei.
Priimta Briuselyje, 2004 m. spalio 22 d.